'Quitameriendas' i 'Dana' es coronen en el X Festival de Curtmetratges de Novembre Negre com a elecció del jurat i del públic
28 de novembre 2022

![](/media/dxhffakh/c1_mini_m1_xfestivalcortometrajesnovembrenegre2022_img_6442.jpg?width=850&height=566.9886363636364)

La Mostra de Gènere Negre de Sagunt Novembre Negre 2022 va tancar la XIII edició el dissabte amb el X Festival de Curtmetratges i la gala de lliurament de premis, en la qual es van entregar els guardons a les persones guanyadores del concurs de microrelats i al curt guanyador de la secció del jurat: _Quitameriendas_, de Sergio Stendhal. Així mateix, es va decidir el metratge guanyador de la secció del públic: _Dana_, de Lucía Forner Segarra.

![](/media/h5rhlmzu/c2p_xfestivalcortometrajesnovembrenegre2022_img_6430.jpg?width=400&height=267)El premi de la secció del jurat, que va recaure en _Quitameriendas_, el va recollir la cocreadora del curtmetratge, guionista, productora executiva i actriu d'este, Sandra Vaquerizo. D'altra banda, els altres tres curtmetratges que competien juntament amb _Dana_ en la secció del públic de la desena edició del festival van ser _A Mor_, de Virna Esteva, que va quedar segon; _Me llamo Juan_, de Francisco Yélamos Martín; i _El caso Anak_, de Natalia Robles i Tania García.

El regidor delegat de Joventut i Infància, Guillermo Sampedro, i la primera tinenta d'Alcaldia, María José Carrera, van assistir a la gala i es van encarregar de lliurar els guardons a les persones premiades.

**«Va ser una notícia que no ens esperàvem i ens va encantar l'acolliment, com ens heu cuidat, les paraules del jurat»**, va manifestar Sandra Vaquerizo en recollir el premi del jurat. **«Continuem fent cinema amb molt d'amor i intentant traure avant els curtmetratges, que estan molt infravalorats. Continuem apostant per l'art»**, va animar la cocreadora de _Quitameriendas_.

![](/media/fm0ngeo2/c3pa_xfestivalcortometrajesnovembrenegre2022_img_6437.jpg?width=400&height=267) ![](/media/nddnstin/c3pb_xfestivalcortometrajesnovembrenegre2022_img_6440.jpg?width=400&height=267)

El curt _Dana_, que va resultar guanyador del premi del públic, havia quedat cinqué en la selecció del jurat, mentre que _A Mor_ va ser segon en ambdós. El premi del jurat està dotat amb 600 euros i el del públic amb 300; tots dos van obtindre l'estatueta acreditativa del guardó amb la característica Pistola Cel·luloide del festival.

Pel que fa als premis del concurs de microrelats dels instituts de Secundària del municipi, Elisa López González va resultar guanyadora i María Gimeno Giménez va ser finalista.

![](/media/03wb1nog/c4pa_xfestivalcortometrajesnovembrenegre2022_img_6421.jpg?width=400&height=267) ![](/media/oqnjmcjp/c4pb_xfestivalcortometrajesnovembrenegre2022_img_6418.jpg?width=400&height=267)

La XIII edició de la Mostra de Gènere Negre de Sagunt Novembre Negre 2022, organitzada pel departament de Joventut i Infància de l'Ajuntament de Sagunt en col·laboració amb les associacions Philip & Sam, Nautilus, Ágora Puerto Cultural i Pausa Zulú, s'ha desenvolupat durant el mes de novembre i ha presentat una vegada més el millor cinema del gènere _noir_ europeu de 2021. A més ha comptat amb concursos, creacions audiovisuals, música, poesia, gastronomia o exposicions en la seua programació.

*   [](http://www.facebook.com/sharer.php?u=https://aytosagunto.es/va/actualitat/gala-lliurament-premis-novembre-negre-sagunt-2022-11-28/ "Facebook")
*   [](http://twitter.com/share?url=https://aytosagunto.es/va/actualitat/gala-lliurament-premis-novembre-negre-sagunt-2022-11-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/gala-lliurament-premis-novembre-negre-sagunt-2022-11-28/ "Linked In")
*   [](mailto:?body=https://aytosagunto.es/va/actualitat/gala-lliurament-premis-novembre-negre-sagunt-2022-11-28/)